Udeskole

Udeskole er en skoleform, hvor undervisningen regelmæssigt flytter ud i skolens nærmiljø, i naturen, i samfundslivet og i kulturelle institutioner– f.eks. en dag om ugen, året rundt. Begrebet udeskole blev kendt i Danmark omkring årtusindeskiftet, særligt inspireret af Arne N. Jordets værker (1998) og norsk uteskole, og naturklasseprojektet på Rødkilde skole (Mygind, 2005). I dag undervises der i udeskole i en eller flere klasser på ca. en femtedel af alle landets skoler (Barfod et al., 2016). Det er alle fag, der kan undervises i ude, men det er folkeskolens store fag dansk, matematik og natur/teknologi der oftest undervises i i udeskole (Ejbye-Ernst & Bentsen, 2016).

Afhængig af om der arbejdes forskningsmæssigt eller pædagogisk har der været flere definitioner af begrebet i spil. Forskning, der arbejder med elevers udkomme og effekter har i vid grad anvendt udeskoles omfang (antal timer ude/ uge eller år) som målestok, hvor pædagogisk litteratur i højere grad anvender definitioner der betragter udeskole som en holistisk, elevaktiverende og praksisrettet tilgang til undervisning (Bentsen et al., 2012).

I 2007 blev UdeskoleNet oprettet som en uafhængig forening for alle, der arbejder med udeskole. Foreningen definerer udeskole som ’pædagogiske arbejdsformer, hvor undervisningen regelmæssigt foregår udenfor skolens mure’ med vejledende underpunkter

 Tilegnelse af viden, færdigheder og holdninger, skabes gennem oplevelser, handlinger, dialog og refleksion
 Undervisningen kan foregå i skolens nærmiljø, i naturen, i samfundslivet og i kulturelle institutioner.
 Skolens fag kan aktiveres i en integreret undervisning, hvor undervisningen ude og inde har nær sammenhæng.

En opsamling af effekter på elever i 2017 viste (Becker et al., 2017), at udeskole har positive effekter på elevers læring, fysiske aktivitet og sociale relationer.

Forekomsten og kvaliteten af udeskole er i 2013-2017 blevet understøttet af Undervisningsministeriet og Miljøministeriets udviklingsprojekt ’Udvikling af Udeskole’, med praksisnær videreudvikling og konsolidering af udeskole på 65 skoler fordelt over hele landet (emu.dk). Følgeforskning i forbindelse med dette projekt peger på, at både elever og forældre er glade for den variation i undervisningen, implementering af udeskole har medført.

Litteratur
 Barfod, K., Ejbye-Ernst, N., Mygind, L. & Bentsen, P. (2016). Increased provision of udeskole in Danish schools: An updated national population survey. Urban Forestry & Urban Greening, 20: 277–281. https://doi.org/10.1016/j.ufug.2016.09.012
 Becker, C., Lauterbach, G., Spengler, S., Dettweiler, U. & Mess, F. (2017). Effects of Regular Classes in Outdoor Education Settings: A Systematic Review on Students’ Learning, Social and Health Dimensions. International Journal of Environmental Research and Public Health, 14(5), 485. https://doi.org/10.3390/ijerph14050485
 Bentsen, P. & Jensen, F. S. (2012). The nature of udeskole : outdoor learning theory and practice in Danish schools. Journal of Adventure Education & Outdoor Learning, 12(3): 199–219. https://doi.org/10.1080/14729679.2012.699806
 Ejbye-Ernst, N. & Bentsen, P. (2016). Undersøgelse af udbredelsen af udeskole i 2014. Tilgået på https://www.emu.dk/sites/default/files/Unders%C3%B8gelse%20af%20udbredelsen%20af%20udeskole.pdf  - Emu.dk https://www.emu.dk/modul/udvikling-af-udeskole 
 Jordet, A. N. (1998). Nærmiljøet som klasserom. Oslo: Cappelen akademisk forlag [på Norsk].
 Mygind, E. (red.) (2005). Udeundervisning i folkeskolen. København: Museum Tusculanum.

Eksterne henvisninger
 Web: http://www.skoven-i-skolen.dk/content/hvad-er-udeskole

Undervisning